Han sidder klar. Og har faktisk gjort det længe. Mandag morgen kommer et nyt og opsigtsvækkende kapitel i sagen om Gravenshoved, opholds- og anbringelsesstedet, som Aalborg Kommune gennem årtier sendte besværlige børn til - men hvor det allermest besværlige var den behandling børnene fik af personalet. Det vidner René Vinding Christensen og andre tidligere elevers beretninger om. - Personen nev og mishandlede mine fingre, trådte på mig med sine træsko og skreg ind i mit hoved, at jeg ikke duede til noget, har den tidligere elev Mie Hertzberg fortalt til TV2 Nord. I dag får hun, René Vinding Christensen og resten af Danmark så advokaters ord for, om det, de så længe har råbt op om virkelig kunne have sin gang på velfærds-Danmarks jord. Rapporten er lavet af advokatfirmaet HjulmandKaptain, der sidste forår kunne løfte sløret for et par af delkonklusionerne. Allerede inden da havde blandt andre René Vinding Christensen og flere andre "besværlige børn" stået frem med beretninger om seksuelle overgreb, tæsk, indespærring og psykisk terror. I delkonklusionerne fremgik det blandt andet, at der ikke var fundet bevis for, at Aalborg Kommune kendte til forholdene på skolen i Sønderjylland, selvom kostskolen blev brugt i perioden fra 1964 til 1992 og var drevet af Aalborg Kommune og det nu tidligere Aalborg Amt. HjulmandKaptains delrapport afslørede også at en række dokumenter med betydning for sagen ikke længere findes. I oktober 2021 gik 31 tidligere elever til Aalborg Kommune og fortalte om deres oplevelser. Siden har flere end 100 tidligere elever taget bladet fra munden og stemmet i om lignende oplevelser. Den uvildige advokatundersøgelse offentliggøres denne formiddag.
Endelig får de over 100 tidligere klarhed.